Twee dood ná skietery in kuierplekFoto ter illustrasie. (Foto: pixabay) Twee mans is dood en twee vroue in ŉ bedenklike toestand nadat ŉ skietery Donderdagaand in ŉ kroeg in Kempton Park se middestad uitgebreek het. Russel Meiring, woordvoerder van ER24, het gesê paramedici was omstreeks 23:00 op die toneel, waar ŉ man in die kop en nog een in die bors geskiet is. “Al twee mans het reeds aan hulle beserings beswyk. Hulle is op die toneel dood verklaar,” het Meiring gesê. Nog twee slagoffers, twee vroue vermoedelik in hulle 30’s, was in ŉ ernstige toestand. “Een van die vroue is in die maag geskiet, terwyl die ander een in die maag en been gewond is.” Kapt. Kay Makhubela, provinsiale polisiewoordvoerder in Gauteng, het gesê die polisie is steeds op soek na die aanvallers. Volgens hom is die motief vir die skietery nog onbekend.